b'\n_START_ARTICLE_\nYhdystie 2810\n_START_SECTION_\nTien kulku\n_START_PARAGRAPH_\nTie saa alkunsa Kosken keskustasta Koskelta Marttilaan johtavan, niin ik\xc3\xa4\xc3\xa4n H\xc3\xa4meen H\xc3\xa4rk\xc3\xa4tien reittiin kuuluvan yhdystien 2264 ja Koskelta Mellil\xc3\xa4\xc3\xa4n johtavan yhdystien 2260 risteyksest\xc3\xa4. Sielt\xc3\xa4 se kulkee Kosken keskustaajamassa Tuimalan kyl\xc3\xa4n halki, ylitt\xc3\xa4\xc3\xa4 Paimionjoen Patakosken luona ja ohittaa Kosken kartanon ja V\xc3\xa4h\xc3\xa4sorvaston kyl\xc3\xa4n, jonka luona siit\xc3\xa4 erkanee yhdystie 2805 Yp\xc3\xa4j\xc3\xa4lle. T\xc3\xa4m\xc3\xa4n j\xc3\xa4lkeen tie seuraa Paimionjoen etel\xc3\xa4rantaa Kosken V\xc3\xa4rm\xc3\xa4l\xc3\xa4ss\xc3\xa4.  _NEWLINE_Someron alueella tie kulkee Pitk\xc3\xa4j\xc3\xa4rven kyl\xc3\xa4ss\xc3\xa4 ja ylitt\xc3\xa4\xc3\xa4 Paimionjoen uudelleen Hovirinnan sillalla Hovirinnankosken luona Pitk\xc3\xa4j\xc3\xa4rven l\xc3\xa4nsip\xc3\xa4\xc3\xa4ss\xc3\xa4 l\xc3\xa4hell\xc3\xa4 L\xc3\xa5ngsj\xc3\xb6n kartanoa. Pitk\xc3\xa4j\xc3\xa4rven j\xc3\xa4lkeen tie seuraa Paimionjoen pohjoisrantaa ja sivuuttaa \xc3\x85vikin kartanon Someron Sillanp\xc3\xa4\xc3\xa4n kyl\xc3\xa4ss\xc3\xa4, kulkee edelleen jokea seuraten Someron Py\xc3\xb6lin ja Lahden ja Pusulan kylien kautta Pusulanj\xc3\xa4rven pohjoisrantaa, l\xc3\xa4pi Rautelan kyl\xc3\xa4n Rautelanj\xc3\xa4rven ja Saarentaanj\xc3\xa4rven pohjoispuolitse Someron Pappilan ja Jaatilan kylien kautta, ylitt\xc3\xa4\xc3\xa4 Someron Kirkkoj\xc3\xa4rveen laskevan Jaatilanjoen Someron Ruunalassa ja yhtyy kantatiehen 52 Someron Joensuussa. Jatkona sille H\xc3\xa4meen H\xc3\xa4rk\xc3\xa4tien reitill\xc3\xa4 on Somerolta Tammelan suuntaan johtava Yhdystie 2802._NEWLINE_Ennen nykyisen valtatien 10 valmistumista 1960-luvulla tie oli osa Turun ja H\xc3\xa4meenlinnan v\xc3\xa4list\xc3\xa4 valtatiet\xc3\xa4 10.\n_START_SECTION_\nTienvarren kohteita\n_START_PARAGRAPH_\nKosken keskustassa tienvarren n\xc3\xa4ht\xc3\xa4vyyksi\xc3\xa4 ovat muun muassa vuonna 1935 valmistunut uusklassistinen Kosken kirkko, kuvanveist\xc3\xa4j\xc3\xa4 Yrj\xc3\xb6 Liipolan museo, Paimionjoen partaalla sijaitseva vuonna 1777 rakennettu puinen kellotapuli, vieress\xc3\xa4 seurakunnan vanhassa lainamakasiinissa sijaitseva Museokahvila Kahviaitta sek\xc3\xa4 EU-hankkeena kunnostettu Myllyrannan koskialue Paimionjoen Patakosken luona. Santion nummella V\xc3\xa4h\xc3\xa4nsorvaston kyl\xc3\xa4ss\xc3\xa4 tien varrella on Koskelaisseuran pystytt\xc3\xa4m\xc3\xa4 Marttilan taisteluun liittyneen Santion taistelun muistomerkki._NEWLINE_Somerolla tienvarren n\xc3\xa4ht\xc3\xa4vyyksiin kuuluvat muun muassa L\xc3\xa5ngsj\xc3\xb6n kartanon vaahterakuja H\xc3\xa4rk\xc3\xa4tiell\xc3\xa4 Pitk\xc3\xa4j\xc3\xa4rvell\xc3\xa4 ja Somero-seuran vuonna 1963 pystytt\xc3\xa4m\xc3\xa4t kuninkaankivet tien varren kievareissa ja kartanoissa y\xc3\xb6pyneiden hallitsijoiden ja muiden merkkihenkil\xc3\xb6iden muistoksi. Yhdystien 2801 osuudelle n\xc3\xa4ist\xc3\xa4 osuvat muistokivet L\xc3\xa5ngsj\xc3\xb6n kartanon, Hovirinnan kievarin, \xc3\x85vikin kartanon, Lahden kartanon ja Someron Isopappilan risteyksiss\xc3\xa4. Vierailijoina ovat olleet muun muassa Ruotsin kuninkaat Juhana III, Kaarle-herttua, Kustaa II Aadolf, Aadolf Fredrik, Kustaa III ja kruunuprinssi Kustaa, Ven\xc3\xa4j\xc3\xa4n keisari Aleksanteri I, kenraalikuvern\xc3\xb6\xc3\xb6ri Platon Rokassovski, H\xc3\xa4meen l\xc3\xa4\xc3\xa4nin kuvern\xc3\xb6\xc3\xb6ri Otto Carl Rehbinder ja kenraali Carl Gustaf Armfelt. Someron museoista tien varrelle tai sen l\xc3\xa4heisyyteen osuvat M\xc3\xa4kil\xc3\xa4n traktorimuseo Someron K\xc3\xa4ril\xc3\xa4n kyl\xc3\xa4ss\xc3\xa4 Py\xc3\xb6list\xc3\xa4 Kimalan suuntaan viev\xc3\xa4n tien varrella ja Someron torppamuseo Jaatilan kyl\xc3\xa4ss\xc3\xa4 H\xc3\xa4rk\xc3\xa4tien varressa Jaatilanjoen rannassa.'